ועדת החוקה, חוק ומשפט, כנסת 24, פרוטוקול מספר 1, 2021-06-29 00:00

עידית סילמן: שלום, ברוכים הבאים לכולם.

עידית סילמן: הודעה לוועדת החוקה, חוק ומשפט: בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.

עידית סילמן: הוועדה המסדרת, המחזיקה בסמכויות ועדת הכנסת לעניין זה, החליטה להמליץ לוועדת החוקה, חוק ומשפט, לבחור בחבר הכנסת גלעד קריב כיושב-ראש הוועדה.

עידית סילמן: ברכות לחבר הכנסת גלעד קריב.

עידית סילמן: תודה ליושב-ראש הכנסת, חבר הכנסת מיקי לוי, שנמצא כאן אתנו.

עידית סילמן: אנחנו נעבור להצבעה.

ינון אזולאי: אני מבקש התייעצות סיעתית.

עידית סילמן: התייעצות סיעתית.

עידית סילמן: אני חושבת שאמרתי שאנחנו עוברים להצבעה עוד לפני.

ינון אזולאי: ברגע שאת אמרת, יש לי את האפשרות להגן.

עידית סילמן: בסדר גמור, 01:34, בבקשה, חמש דקות התייעצות סיעתית, אין שום בעיה.

עידית סילמן: עד 01:39 אנחנו פה.

עידית סילמן: חזרנו.

עידית סילמן: אנחנו עוברים להצבעה.

עידית סילמן: הודעה לוועדת החוקה, חוק ומשפט: בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.

עידית סילמן: הוועדה המסדרת, המחזיקה בסמכויות ועדת הכנסת לעניין זה, החליטה להמליץ לוועדת החוקה, חוק ומשפט, לבחור בחבר הכנסת גלעד קריב כיושב-ראש הוועדה.

עידית סילמן: מי בעד?

עידית סילמן: מי נגד?

עידית סילמן: מי נמנע?

עידית סילמן: בעד – רוב

עידית סילמן: נמנעים – אין

ינון אזולאי: רביזיה.

עידית סילמן: אין בעיה.

עידית סילמן: בסדר גמור, מותר.

עידית סילמן: הכול בסדר.

עידית סילמן: 02:10 – רביזיה.

אוסאמה סעדי: אפשר לברך?

עידית סילמן: אפשר לברך, כן.

עידית סילמן: בינתיים אפשר לברך.

עידית סילמן: אנחנו ממשיכים, רביזיה.

עידית סילמן: ינון אזולאי לא פה, אפשר למשוך.

עידית סילמן: תודה רבה, אנחנו רוצים להודיע בהתאם להודעת ועדת החוקה, חוק ומשפט כי בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.

עידית סילמן: הוועדה המסדרת, המחזיקה בסמכויות ועדת הכנסת לעניין זה, החליטה להמליץ לוועדת החוקה, חוק ומשפט, לבחור בחבר הכנסת גלעד קריב כיושב-ראש הוועדה.

עידית סילמן: ברכות לחבר הכנסת גלעד קריב.

עידית סילמן: בהיעדר מגיש הרביזיה, אנחנו מאשרים את ההצבעה שהתקיימה.

עידית סילמן: ברכות לחבר הכנסת גלעד קריב.

גלעד קריב: תודה גברתי.

מיקי לוי: תודה רבה.

מיקי לוי: בבקשה, אדוני יושב-ראש ועדת החוקה, חבר הכנסת קריב, מוסרים לידיך את אחת הוועדות היותר חשובות בכנסת ישראל.

מיקי לוי: ביליתי כאן לא מעט ימים.

מיקי לוי: אין לי ספק שהחשש שמלווה את המינוי שלך יפוג במהרה.

מיקי לוי: אתה אדם חושב, עם ראייה לטווח ארוך.

מיקי לוי: אני רואה את ההתנהלות שלך גם במליאה וגם בהבעת הדעה שלך, ואני חושב שהמינוי ראוי מאוד, הימים יוכיחו זאת.

מיקי לוי: נכון, אנחנו יריבים פוליטיים.

מיקי לוי: בסופו של דבר, צריך לזכור, חברים, שאנחנו חברים מאחורי הקרב של היריבות הפוליטית, יושבים ושותים קפה יחד.

מיקי לוי: לצערי, בשבועות האחרונים – אני מציין את זה כי השיח הפך להיות שיח מאוד מאוד אלים, מאוד מאוד בוטה – יורדים לגופו של אדם ולא לגופו של עניין.

מיקי לוי: אפשר לתקוף רעיון.

מיקי לוי: אפשר לתקוף סגנון.

מיקי לוי: אפשר לתקוף הכול.

מיקי לוי: כשמתחילים לתקוף אדם, זה נראה לי מוגזם, ואני חושב שעברנו בימים האחרונים את הגבול הזה.

מיקי לוי: הצוות של הוועדה, שאני מכיר אותו היטב, ימשיך ללוות אותך.

מיקי לוי: ביליתי פה לא מעט לילות כדי להעביר חוקים וכדי למנוע חוקים.

מיקי לוי: צריך הרבה מאוד סבלנות ואורך רוח.

מיקי לוי: יש כאן חברים ותיקים, ותדע בהחלט להתמודד איתם, אתה בחור חכם.

מיקי לוי: אני מאחל לך הצלחה מכל הלב.

מיקי לוי: ההצלחה שלך היא הצלחתה של כנסת ישראל, לא הצלחתו של אף אחד.

מיקי לוי: אני מאחל לך הצלחה מכל הלב.

מיקי לוי: בהצלחה.

גלעד קריב: תודה, אדוני היושב-ראש.

גלעד קריב: קודם כל שרת התחבורה.

מרב מיכאלי: תודה רבה, אדוני היושב-ראש.

מרב מיכאלי: ברכות ותתחדש.

מרב מיכאלי: ועדת החוקה, מעבר להיותה ועדה חשובה באופן מיוחד, ובשנים האחרונות חשובה עוד יותר, מיוחדת בזה שהיא מועדון אקסקלוסיבי במיוחד בכנסת ישראל.

מרב מיכאלי: יש פה חברות וחברים קבועים שהולכים איתה שנים.

מרב מיכאלי: אתה מתברך בזה שיהיו לך בוועדה חבר הכנסת אוסאמה סעדי, שהוא הסגן הלא מוכתר של כל יושבי-ראש הוועדה.

מרב מיכאלי: חבר הכנסת בני בגין, שהוא היהלום שבכתר.

מרב מיכאלי: חברת הכנסת מיכל רוזין, שעלתה למסדרת, אך תשוב במהרה.

קריאה: לא, לא.

אוסאמה סעדי: עכשיו גבי.

אוסאמה סעדי: המשפטנית המהוללת.

גבי לסקי: היא לא תהיה.

מרב מיכאלי: היא תהיה, תאמיני לי שהיא תהיה פה.

מרב מיכאלי: אבל אין בזה כדי לקחת, חס וחלילה, במקומך.

מרב מיכאלי: השנה גם חדשות וחדשים, ובוודאי חברת הכנסת אפרת רייטן, שיושבת פה למרות שהיא תהיה יושבת-ראש ועדת העבודה והרווחה, אם תרצה השם והכול יהיה בסדר.

מרב מיכאלי: אני מאמינה שגם היא תבקר כאן מדי פעם.

מרב מיכאלי: אני לא בטוחה, תגידו אתם אם אתם זוכרים, לדעתי זאת פעם ראשונה שיהיה בראש הוועדה הזאת משפטן ורב באותו אדם.

מרב מיכאלי: זה ציון לוועדה ולכנסת.

גלעד קריב: צריך לבדוק אם למשה אונא הייתה סמיכה לרבנות, אני לא בטוח.

גלעד קריב: צריך לבדוק.

מרב מיכאלי: זה שווה בדיקה, כי אם לא, אתה תהיה המשפטן והרב הראשון בראשות הוועדה, וזה דבר שראוי לציון ולעיון.

מרב מיכאלי: גלעד קריב אדם שמבלה כל כך הרבה משנות חייו במאבקים למען הדמוקרטיה הישראלית, אך לדעתי ראוי ומתבקש שאתה תשב בראש הוועדה הזאת.

מרב מיכאלי: אתה זוכה בצוות מהמם בצורה בלתי רגילה – גם אסף, מנהל הוועדה והצוות שלו, וגם גור, היועץ המשפטי והצוות המשפטי של ועדת החוקה, באמת צוות מדהים.

מרב מיכאלי: אין לי אלא לאחל שתיעשה כאן עבודה מעולה לטובת מדינת ישראל תחת כולכם.

מרב מיכאלי: הלוואי ואמן.

גלעד קריב: מכובדיי, בניגוד למנהגי, אני מבטיח לא להאריך.

גלעד קריב: ראשית, תודות – ואני בכוונה רוצה לפתוח דווקא בצוות הוועדה, אדוני היושב-ראש, ולהודות למי שנמצא כאן:

גלעד קריב: לאסף, לגור, לנטלי ורונית, ובאמצעותם גם לכל חברי וחברות הצוות שלא נמצאים כאן.

גלעד קריב: תודה לך, אדוני היושב-ראש.

גלעד קריב: תודה רבה לחברתי, יושבת-ראש מפלגת העבודה, השרה מרב מיכאלי – ראשית על האמון, וגם על השותפות, וכל חברי סיעת העבודה.

גלעד קריב: להנהלת הקואליציה, ליושבת-ראש הוועדה המסדרת, ולכל החברים.

גלעד קריב: וכמובן, לשותפים ולשותפות כאן בוועדה, החברים והחברות.

גלעד קריב: כראשון ליושבי-ראש הוועדות הקבועות של הכנסת הזו, אני מקווה שהבחירה הזאת היא סימן לבאות ושהסימן יתממש במהרה בימים הקרובים.

גלעד קריב: כפי שהשרה מיכאלי ציינה, אני הגעתי במשך 20 שנה לבניין הזה כנציג התנועה הרפורמית ותנועת ההתחדשות היהודית הפלורליסטית.

גלעד קריב: חלק ניכר מהפעמים שביקרתי כאן בבניין הזה, באתי לוועדה הזו, לדיונים בוועדה הזו, שהתנהלו תחת השרביט של דמויות ראויות לחיקוי, כדוגמת חברי לשעבר הכנסת מיכאל איתן, פרופ' מנחם בן ששון.

גלעד קריב: אני נרגש להיכנס לנעלי חברי כנסת מימין ומשמאל ששימשו כיושבי-ראש הוועדה הזו, שתמיד נתפסה בעיניי כיהלום בכתר הכנסת.

גלעד קריב: כיושב-ראש מטעם הקואליציה, אחת מן המשימות המרכזיות היא לסייע לממשלה בקידום המדיניות שלה לטובת החברה הישראלית על כל חוגיה וקהליה, ולטובת כל האזרחים והאזרחיות במדינת ישראל.

גלעד קריב: לצד המשימה הזו – ובמידה רבה גם למעלה מן המשימה הזו – אני מקווה ביחד איתכם ואיתכן, חברי וחברות הוועדה, לשקוד על חיזוק ההגנה על זכויות האדם וביצור החוסן הדמוקרטי של מדינת ישראל, ולטיפוח העצמאות של מערכת המשפט, שאני רוחש לה כבוד עמוק ויסודי, תוך הבטחת הנגישות לצדק, יעילות והיכולת של האזרח והאזרחית בישראל למצות את זכויותיהם עד תום.

גלעד קריב: והכול מתוך מחויבות עמוקה, שאני בטוח שאתם שותפים לה, לעקרונות שבהכרזה על הקמת מדינת ישראל.

גלעד קריב: אני מבקש לומר שבמיוחד בתום השנה של מגפת הקורונה, ובתום שנתיים מורכבות מאוד מבחינה פוליטית ומשטרית, אני מקווה שהוועדה הזאת תחזק גם את הפיקוח הפרלמנטרי על פעולת הרשות המבצעת מתוך שיח פורה עם משרדי הממשלה ועם אנשי ונשות השירות הציבורי, שגם להם אני רוחש כבוד עמוק מאוד.

גלעד קריב: למרות שהוועדה הזאת פטורה על פי התקנון מדיוני מעקב אחרי פעולת הרשות המבצעת, אני בהחלט מתכוון להשתמש יחד איתכם בכלי החשוב הזה.

גלעד קריב: לוועדת החוקה, כידוע לנו, יש מעמד מיוחד בכל מה שנוגע לייזום חקיקה דרך הוועדה, וגם בכלי הזה אני מתכוון להשתמש ולפעול מתוך שיח ותיאום עם שותפיי בקואליציה לטובת ביצור חוקי היסוד ולטיפול בתחומים נוספים, שמן הראוי שאנחנו כוועדה נעסוק בהם וניזום בהם מהלכים.

גלעד קריב: אין זה סוד שאנחנו נמצאים בתקופה מורכבת ומתוחה פוליטית, שיושב-ראש הכנסת התייחס אליה, והדבר בא לידי ביטוי גם בהתייחסות במליאה ובוועדה המסדרת למינוי שלי.

גלעד קריב: ודווקא משום כך אני מקווה שנדע, בצד השיח הסוער והנוקב – שאני מעולם לא חששתי ממנו ולא פחדתי ממנו – לפעול גם במשותף לטובת אזרחי ישראל, ובמיוחד לטובת האזרחים המוחלשים והקהילות והקבוצות המודרות שסובלות מאפליה ומחוסר נגישות לזכויות יסוד פוליטיות וחברתיות.

גלעד קריב: אנחנו מקיימים את הישיבה הראשונה החגיגית הזו בשבוע שבו אנחנו קוראים את פרשת פנחס, הפרשה שבה בנות צלופחד מביאות את עניינן בפני משה, ובאמצעותו לפני בורא עולם, ודורשות משפט צדק.

גלעד קריב: אני מקווה שנדע לנהל ביחד בוועדה הזו שיח מכבד וקונסטרוקטיבי, שיח של מחלוקת לשם שמיים ושל אהבה למדינת ישראל ולחברה הישראלית שאינה תלויה בדבר.

גלעד קריב: ברוח הזו אני מבקש לחתום את הדברים שלי במילים מתוך תפילת רבי אלימלך מליז'נסק: ותשמרנו מן הפניות והגאות ומן הכעס והקפדנות והעצבות והרכילות ושאר מידות רעות.

גלעד קריב: ותצילנו מקנאת איש מרעהו, ולא תעלה קנאת אדם על ליבנו ולא קנאתנו על אחרים.

גלעד קריב: אדרבא, תן בליבנו שנראה כל אחד מעלת חברינו ולא חסרונם ושנדבר כל אחד את חברו בדרך הישר והרצוי לפניך ואל תעלה שום שנאה מאחד על חברו, חלילה.

גלעד קריב: תודה לכולם, ובהצלחה לכולנו.

מרב מיכאלי: רק לעניין הפיקוח על הממשלה, יש פה שלל משרדים שמחויבים לבוא ולדווח לוועדה פעם בשנה על כל מיני דברים, ומן הסתם, הם לא עשו את זה הרבה מאוד זמן.

מרב מיכאלי: נראה לי שאפשר מיד לפתוח בסדרה של הדבר הזה.

גלעד קריב: נידרש לעניין הזה בהחלט.

מיקי לוי: הגבולות טושטשו בין המבצעת למחוקקת, ואנחנו נחזיר אותם.

מיקי לוי: מישהו ריסק את הגבולות האלה.

מיקי לוי: אינני מדבר על השופטת, שיש לי כבוד ראוי אליה.

מיקי לוי: אנחנו נחזיר את הגבולות ונצבע אותם מחדש בעזרתכם.

גלעד קריב: תודה, תודה, אדוני היושב-ראש.

אפרת רייטן: אני רוצה לומר לך, ברשותך, כבוד יושב-הראש של ועדת החוקה – דיבר מקודם גם יושב-ראש הכנסת על סוג של חשש שקשור לכאורה למינוי שלך.

אפרת רייטן: אני לא מוצאת בו דבר וחצי דבר, בחשש הזה.

אפרת רייטן: אני שומעת את התגובות הסוערות, שלא יושבות על שום בסיס, לא רק מהיכרותי איתך, אלא גם עקבתי אחר עבודתך במהלך השנים, גם אני יודעת מה אתה מייצג, ואתה מייצג בדיוק את ההיפך ממה שאנשים חוששים מפניו, שזה הדבר האבסורד.

אפרת רייטן: אני בטוחה שתעשה את עבודתך פה בצורה מופתית.

אפרת רייטן: הראש שלך הוא ראש פתוח.

אפרת רייטן: אתה יודע להקשיב.

אפרת רייטן: אתה יודע לחפש את הצדק ואת ההיגיון, את האיזונים, בכל דבר שהוא.

אפרת רייטן: ובעיקר אני יודעת כמה הדמוקרטיה חשובה לך, וכמה אתה תעשה הכול, כמו שאמרת מקודם, לבצר גם את שלטון החוק וגם את הדמוקרטיה.

אפרת רייטן: אני בטוחה שיהיו לך כאן עוזרים ואנשים פה בוועדה – כולם פה, מההיכרות שלי איתם, אנשים נאמנים.

אפרת רייטן: אין לי ספק שאתם תעשו פה עבודה מצוינת.

אפרת רייטן: ואולי מילה אחרונה בעניין הדמוקרטיה, החששות שהיו במהלך השנה האחרונה – לא מעט מאתנו זעקנו כי חששנו על הדמוקרטיה שהולכת, ובכל זאת הדמוקרטיה פה בישראל הראתה את החוזק שלה והראתה את איתנותה.

אפרת רייטן: הדבר הזה הוא בהחלט משמח, אני חושבת, את כולנו.

אפרת רייטן: אין לי ספק שאתם תעשו בתקופה הקרובה מהלכים חשובים שלא רק יבצרו, אלא יעמיקו כאן את התהליך הדמוקרטי, ומי ייתן שמפה תתקדמו לכיוון חוקי יסוד חדשים, חוקה לישראל וכן הלאה.

אפרת רייטן: בהצלחה גדולה.

גלעד קריב: נתחיל בשוויון.

אפרת רייטן: נתחיל בשוויון.

אוסאמה סעדי: אדוני היושב-ראש, קודם כל, מברוכ, בהצלחה.

אוסאמה סעדי: המילים ששמעתי כאן – מזמן לא שמעתי אותן.

אוסאמה סעדי: למרות שאומרים שאני חבר כנסת ותיק, ותמיד גור צוחק, אני חבר כנסת ותיק עם חמש קדנציות, אבל בקושי שלוש שנים.

אוסאמה סעדי: המילים האלה – אני אמרתי פעם בטקס פרידה ממנהלת הוועדה לפני אסף, דורית המיתולוגית, והיו יושב-ראש הוועדה ויושבי-ראש מיתולוגיים, הזמינו את מיכאל איתן ועוד כמה וכמה.

אוסאמה סעדי: אמרתי חוק יסוד: כבוד האדם וחירותו – הכנסת שדיברתי עליה אז הייתה הכנסת ה-20, בוודאי הכנסת ה-21, ה-22 וה-23 וה-24 – לא היה עובר בוועדה, ובוודאי לא במליאה.

אוסאמה סעדי: אני מקווה שהיום, שאני שומע שאתה מדבר על זכויות אדם, דמוקרטיה, שוויון וזכויות חוקתיות, זכויות בסיסיות, זה מרנין את הלב לשמוע שהערכים האלה עדיין שווים.

אוסאמה סעדי: אני תמיד נאבק למען הערכים האלה.

אוסאמה סעדי: אני מייצג את הרשימה המשותפת ואנחנו לא בקואליציה.

אוסאמה סעדי: בחוקים שאנחנו חושבים שהם חוקים לא נכונים ולא ראויים, אנחנו ניאבק בהם כמיטב היכולת שלנו, ויש לנו יכולת, אבל נעשה את זה בדרך ארץ.

אוסאמה סעדי: יושב-ראש הכנסת דיבר על אלימות – זו לא הדרך שלנו.

אוסאמה סעדי: אבל בחוקים שאנחנו תומכים בהם ובחוקים חברתיים ובחוקים שהם לטובת החברה והאזרחים בכלל, אתה תמצא אותנו, ואותי באופן אישי, כעזר, ואתה יכול לסמוך שאנחנו כמו יושבי-ראש אחרים.

אוסאמה סעדי: השרה מיכאלי, אנחנו היינו חברים בוועדה הזאת כמה שנים טובות.

אוסאמה סעדי: נלחמנו על כמה חוקים והצלחנו.

אוסאמה סעדי: יצא לי לנהל חלק מהדיונים בחוקים מקצועיים, והעברנו את זה לטובת - - -

רם שפע: יש פה רמז.

אוסאמה סעדי: לא, לא, לא.

אוסאמה סעדי: הפעם אנחנו לא 15, אנחנו שישה.

אוסאמה סעדי: אבל אני ביקשתי, ואני אהיה חבר בוועדה הזאת כי זו ועדה חשובה מאוד.

אוסאמה סעדי: הלוואי שנגיע ליום שזו לא תהיה רק ועדת חוק, אלא גם חוקה ומשפט.

אוסאמה סעדי: היא נקראת חוק, חוקה ומשפט.

אוסאמה סעדי: יש לך פה חברים – בני בגין, עכשיו גם גבי, שהיא משפטנית מעולה, ויש לך צוות נהדר, אני יכול להגיד לך, ולסמוך את הידיים על מה שאמרה מרב.

אוסאמה סעדי: יש לך מנהל ועדה מצוין, צוות משפטי מעולה, וקדימה לעבודה.

גלעד קריב: אני יכול, כבודו, לומר לך שבשיחה שבה יושבת-ראש המפלגה שלי הודיעה לי שהיא מטילה עליי את המשימה, היא כבר ציינה שככל הנראה יהיה סגן לא רשמי שאוכל להיעזר בו, בין אם הוא בקואליציה ובין אם לא.

גלעד קריב: צריך לומר שעם היועץ המשפטי של הוועדה למדתי לתואר ראשון, עם חברת הכנסת לסקי למדתי לתואר שני.

גלעד קריב: אני מציע למי שרוצה להצטרף אליי בלימודי תואר שלישי – בסדר גמור.

רם שפע: אני אומר כמה מילים.

רם שפע: אני חושב שאתחיל בדבר החשוב, שאני בטוח שאתה תעמוד בכל התחייבויותיך פה במהלך הדיונים, זאת בניגוד קל להתחייבות הראשונית לנאום קצרצר.

גלעד קריב: זה קצר.

גלעד קריב: בסטנדרטים שלי זה ממש ממש קצר.

מרב מיכאלי: האיש רב.

גלעד קריב: בדיוק הדבר היחיד שמשותף לרבנים מכל זרמי היהדות זה אורך הדרשות.

רם שפע: וברצינות, יש משהו מרגש ברמה האישית שאתה מקבל לידיך את אחד מהיכלי הקודש של המשכן הזה.

רם שפע: כמי שהיה פה שנים, התעסק בכל האתגרים הדמוקרטיים החוקיים של החברה הישראלית, בעיניי זו סגירת מעגל, או פתיחתו של מעגל נוסף מאוד מאוד עוצמתי.

רם שפע: אני יודע כמה זה בוער בך, כולנו מרגישים את זה.

רם שפע: יש בזה משהו מאוד מאוד משמח.

רם שפע: אפרת התייחסה לזה ומיקי התייחס לזה – יש אנשים שהמינוי הזה גורם להם לאיזושהי חרדה או פחד.

רם שפע: בעיניי זה רק מחזק את ההבנה שלנו כמה זה נכון, ואני גם סומך עליך שאתה תעשה את זה בכבוד, בשום שכל, תוך הקשבה לכל הדעות שיעלו פה.

רם שפע: לא מספיק התייחסנו לעובדה שיגיעו לפה הדברים המשמעותיים ביותר שאנחנו נתעסק בהם בממשלה, בקואליציה.

גלעד קריב: חלקם.

רם שפע: חלקם.

רם שפע: לא אמרתי כל, אבל הדברים החשובים יכולים להגיע לפה, ויש ערך אדיר לאופן שבו הם יתנהלו פה ולאופן שבו תבחר להוביל אותם.

רם שפע: אני יודע שזה יהיה בצורה הטובה ביותר, וכולנו פה לעזור, להוביל.

רם שפע: אני שמח בשבילך מאוד מאוד מאוד.

גלעד קריב: תודה.

גלעד קריב: תודה.

גלעד קריב: מורי ורבי, חבר הכנסת בגין.

זאב בנימין בגין: סליחה, גבי.

זאב בנימין בגין: אנחנו הולכים לפי הסדר בדרך כלל.

זאב בנימין בגין: יעידו אנשי הצוות.

גבי לסקי: תודה.

גבי לסקי: בקצרה.

גבי לסקי: אני שבוע בכנסת.

גבי לסקי: זה הרגע המזוקק ביותר, היחיד שנאמרו בו דברים ענייניים, שבשביל זה הגענו למקום הזה, בדיוק, בשביל לשמור על הדמוקרטיה, לחזק את ההגנה על זכויות האדם, כדי לחזק את בתי המשפט.

גבי לסקי: אני מאוד נרגשת לברך אותך, גלעד, חברי, כי אני יודעת שאתה מתכוון למה שאמרת.

גבי לסקי: עם הצוות שיש פה, ועם האנשים השותפים שיש פה – קואליציה ואופוזיציה – אני חושבת שאפשר יהיה להצדיק את העובדה שהגענו לפה כי רצינו לשנות ורצינו לעשות טוב.

גבי לסקי: אני ממש נרגשת.

גבי לסקי: תודה.

זאב בנימין בגין: אומרים שאני ותיק, אבל האמת היא שלא כל כך.

זאב בנימין בגין: אומנם הזדקנתי בוועדה הזאת – הגעתי אליה בגיל 72 ויצאתי ממנה בגיל 76, ועכשיו נוספו עוד כמה מספרים – זה בית ספר מעולה.

זאב בנימין בגין: החברים מייחסים לארבע השנים האלה בערך שנתיים לתואר ראשון במשפטים, יש גם שמפליגים עד כדי משפטאי.

זאב בנימין בגין: זה בית ספר מהמדרגה הראשונה, כשם שמניסיוני, ועדת החוץ והביטחון של הכנסת היא בית הספר הטוב ביותר שאפשר לחשוב עליו לביטחון לאומי.

זאב בנימין בגין: אבל מתאים לנו, למרות מה שאומרים האחרים, שאתה כאן בגלל שיושב-ראש סיעתי או מפלגתי החדשה, חברי גדעון סער, שר המשפטים, מתכוון למה שהוא אמר וכבר מוכיח את זה בהחלטותיו הראשונות – לא להרוס, לשנות, והוא רוצה לערוך כמה רפורמות.

זאב בנימין בגין: מי יותר טוב לנו לסייע בהבאת רפורמות לסיומן מאשר רב רפורמי?

זאב בנימין בגין: יכולות להיות כל מיני פרשנויות, אבל ככה צריך לעבוד ולהתקדם.

זאב בנימין בגין: תודה.

גלעד קריב: תודה.

גלעד קריב: תודה.

יום טוב חי כלפון: אני אצטרף לברכות.

יום טוב חי כלפון: קודם כל, אדוני היושב-ראש הנבחר, יצא לנו להכיר קצת בקמפיין דווקא משני צדי המתרס.

גלעד קריב: מי האמין בפאנלים לקראת הבחירות שאנחנו נשב בקואליציה ביחד?

יום טוב חי כלפון: נכון מאוד.

יום טוב חי כלפון: באותה קואליציה, באותה ועדה.

יום טוב חי כלפון: אבל אני מאוד שמח על ההיכרות הזאת עם היושב-ראש הנבחר.

יום טוב חי כלפון: אני כמובן מצטרף לברכות.

יום טוב חי כלפון: הייתי מקודם מחליף במסדרת, הייתה אווירה קצת אחרת.

יום טוב חי כלפון: אני חייב לציין שזה מאוד מעודד, כפי שנאמר מקודם, שפה מרגישים יותר ענייניות.

יום טוב חי כלפון: בעיניי זו ועדה – אני ביקשתי להיות חבר בוועדה הזאת – חשובה מאוד.

יום טוב חי כלפון: לדעתי זו הוועדה היחידה שמתעסקת באופי המכונן של המשכן הזה, של האסיפה המכוננת, הכנסת, ובעיני זו ועדה מאוד מאוד חשובה.

יום טוב חי כלפון: אני מקווה, כפי שנאמר על ידי חבר הכנסת בגין, שנוכל לקדם פה דברים לטובת מערכת המשפט, לטובת שיפורה ותיקונה בכיוון חיובי, בענייניות ובשיתוף פעולה, אני מקווה.

יום טוב חי כלפון: בהצלחה ליושב-הראש ולכולנו.

גלעד קריב: חבריי וחברותיי, תודה.

גלעד קריב: אנחנו כבר מחר ב-11:00 בבוקר מתחילים לעבוד על החוקים.

זאב בנימין בגין: אני לא בירכתי אף אחד ב-02:30 לפנות בוקר, זה לא קרה לי.

גלעד קריב: אנחנו כבר מחר ניפגש.

גלעד קריב: תודה לכולם ולכולן.

גלעד קריב: תודה חברים וחברות.

גלעד קריב: הישיבה נעולה.